Δόμνα Μιχαηλίδου

Η **Δόμνα–Μαρία Μιχαηλίδου** (Πειραιάς, 13 Νοεμβρίου 1987) είναι Ελληνίδα πολιτικός και βουλευτής Α΄ Πειραιώς με τη Νέα Δημοκρατία. Διατελεί υπουργός Κοινωνικής Συνοχής και Οικογένειας από τον Μάρτιο του 2025. Κατά την ανάληψη των καθηκόντων της, έγινε η πρώτη Ελληνίδα υπουργός που ανέλαβε κυβερνητική θέση ενόσω ήταν έγκυος.

Έχει διατελέσει επίσης υπουργός Εργασίας και Κοινωνικής Ασφάλισης (2024), υφυπουργός Παιδείας, Θρησκευμάτων και Αθλητισμού (2023-2024) και υφυπουργός Εργασίας και Κοινωνικών Υποθέσεων (2019-2023). 

## Βιογραφία
Έχει σπουδάσει οικονομικά στο Πανεπιστήμιο του Γιορκ, ενώ κατέχει μεταπτυχιακό στις Αναπτυξιακές Σπουδές από το Πανεπιστήμιο του Κέιμπριτζ και διδακτορικό στην Ανάπτυξη και τις Οικονομικές Κρίσεις επίσης από το πανεπιστήμιο του Κέιμπριτζ.

Από το 2014 ήταν επισκέπτρια λέκτορας στο Κέντρο Αναπτυξιακών Σπουδών του Κέιμπριτζ. Η επιστημονική της έρευνα επικεντρώνεται στις χρηματοπιστωτικές κρίσεις, τις αγορές κεφαλαίου, τα δημόσια οικονομικά, το κράτος πρόνοιας και τη δημόσια υγεία. Έχει επίσης διδάξει Μακροοικονομικά στο Judge Business School του Κέιμπριτζ, καθώς και Οικονομική Πολιτική στο Government School του UCL. Έχει εργαστεί στη Διεύθυνση Οικονομικών Μελετών του ΟΟΣΑ στο Παρίσι ως οικονομολόγος και κατόπιν στην Αθήνα για την Εργαλειοθήκη Ανταγωνισμού του ΟΟΣΑ ως οικονομολόγος ειδικός στον ανταγωνισμό. Έχει διατελέσει ειδικός σύμβουλος σε κρατικούς και μη κυβερνητικούς οργανισμούς όπως, μεταξύ άλλων, ο ΟΗΕ, ο FAO και το Βρετανικό Συμβούλιο. Ακόμη έχει συντονίσει εθνικά σχέδια κινητροδότησης επιχειρηματικής δραστηριότητας, ως επιστημονικός συνεργάτης στο κέντρο Σπουδών Μέσης Ανατολής του Κέιμπριτζ, του εμπορικού επιμελητηρίου του Σουδάν και του Υπουργείου Υγείας του Ιράν.

Το 2016 δημοσιεύτηκε το βιβλίο της *The inexorable evolution of financialisation*. Μελέτες της έχουν δημοσιευτεί σε ακαδημαϊκά περιοδικά (The Lancet, Journal of International Development, Health Policy and Planning), σε εκθέσεις διεθνών οργανισμών (ΟΟΣΑ, ΟΗΕ) και σε ηλεκτρονικά και έντυπα ΜΜΕ (όπως το Project Syndicate, το BBC και αρκετά ελληνικά μέσα). Το 2016 συμμετείχε στη σύνταξη της ετήσιας έκθεσης του ΟΟΣΑ για την Ελλάδα και το 2017 στη σύνταξη της ειδικής έκθεσης του ίδιου οργανισμού για την ανταγωνιστικότητα της ελληνικής οικονομίας.

Επιπλέον, έχει συμμετάσχει σε διεθνή επιστημονικά συνέδρια ως εισηγήτρια επιστημονικών δημοσιεύσεων και εκθέσεων δημόσιων πολιτικών. Το 2019 ανακοινώθηκε ως Future Leader του δικτύου Διατλαντικών σχέσεων του German Marshall Fund. Επιπλέον, έχει διατελέσει γραμματέας του Graduate Union του Κέιμπριτζ και πρόεδρος και μέλος του Διοικητικού Συμβουλίου του Newnham College of Cambridge.

Από το 2018 ως τον Ιούλιο του 2019 απασχολούνταν και από την εταιρεία Blue Skies, δίχως να το αναφέρει στο βιογραφικό της. 

### Πολιτική
Τον Ιούλιο του 2019 ανέλαβε υφυπουργός Εργασίας και Κοινωνικών Υποθέσεων αρμόδια για θέματα Πρόνοιας και Κοινωνικής Αλληλεγγύης στην κυβέρνηση Μητσοτάκη.

Ως υφυπουργός έχει επικεντρωθεί στην παιδική προστασία και τη μείωση των κοινωνικών ανισοτήτων. Καθιέρωσε το επίδομα γέννησης, ύψους 2.000 ευρώ για κάθε γέννηση στη χώρα, στο πλαίσιο της προστασίας οικογένειας και της ενίσχυσης των δημογραφικών πολιτικών. Τον Δεκέμβριο του 2019 εξήγγειλε την πολιτική «μία οικογένεια για κάθε παιδί» για την προώθηση των θεσμών της αναδοχής και της υιοθεσίας. Ακόμη χρηματοδοτήθηκαν επιπλέον επιδοτούμενες θέσεις σε βρεφονηπιακούς σταθμούς ενω συστάθηκε ομάδα έργου για την τροποποίηση του πλάνου λειτουργίας των σταθμών.

Τον Ιούλιο του 2020 το Υπουργείο Εργασίας και Κοινωνικών Υποθέσεων υπέγραψε μνημόνιο συνεργασίας με τη UNICEF για την προστασία των παιδιών, την αποϊδρυματοποίηση και ανάπτυξη καινοτόμων υπηρεσιών φροντίδας και υποστήριξης με σκοπό την ομαλή μετάβαση των παιδιών στην ενηλικίωση, την κοινωνία και την αγορά εργασίας. Επιπλέον η Ελλάδα επιλέχθηκε από την Ευρωπαϊκή Επιτροπή για την πιλοτική εφαρμογή δράσεων στο πλαίσιο της πρωτοβουλίας Child Guarantee για την αντιμετώπιση της παιδικής φτώχειας και του κοινωνικού αποκλεισμού. Για την προστασία και τη στήριξη των αστέγων, η Μιχαηλίδου νομοθέτησε την επέκταση του δικαιώματος για το Ελάχιστο Εγγυημένο Εισόδημα στους αστέγους οι οποίοι ζουν σε ξενώνες φιλοξενίας. Τέλος, το 2020 παρουσιάστηκε το Εθνικό Σχέδιο Δράσης για τα δικαιώματα των Ατόμων με Αναπηρία.

Στις βουλευτικές εκλογές του Μαΐου και του Ιουνίου 2023 εξελέγη με τη Νέα Δημοκρατία στην Α΄ Πειραιά. Στις 27 Ιουνίου 2023, ορκίστηκε υφυπουργός Παιδείας, Θρησκευμάτων και Αθλητισμού στη δεύτερη κυβέρνηση Μητσοτάκη, θέση που διατήρησε μέχρι τις 14 Ιουνίου 2024.

## Αντιπαραθέσεις και επικρίσεις
Η Μιχαηλίδου, μετά την ανάληψη των καθηκόντων της, επικρίθηκε για μια παλαιότερη παρέμβασή της, στην οποία είχε χαρακτηρίσει «συλλογική ψυχική νόσο» τον αγώνα της Αριστεράς ενάντια στη δικτατορία και είχε αναφερθεί στην «αγιοποίηση του αντιδικτατορικού αγώνα». Παρ' όλα αυτά, τις αμέσως επόμενες ώρες, ο συγγραφέας Απόστολος Δοξιάδης δήλωσε ότι τα παραπάνω λόγια δεν ανήκουν στη Μιχαηλίδου, αλλά αποτελούν απόσπασμα από το βιβλίο του "Ερασιτέχνης Επαναστάτης". 

Με αφορμή επεισόδια μεταξύ φοιτητών και αστυνομίας στην ΑΣΟΕΕ, επικρίθηκε για αναφορά της σε εύρεση όπλων που έχει πρόσβαση ο στρατός της Συρίας.

Η Μιχαηλίδου έχει έρθει σε αντιπαράθεση με το Χαμόγελο του Παιδιού όσον αφορά τις αποϊδρυματοποίησεις, κάνοντας αναφορές για κακοποιητική συμπεριφορά και κακοδιαχείριση χωρίς ωστόσο να παρουσιάζει κανένα στοιχείο.  Το Χαμόγελο του Παιδιού απάντησε στις καταγγελίες παρουσιάζοντας οικονομικά στοιχεία.

Ακόμη έχει επικριθεί για την αναφορά της στον τόπο κατοικίας 12χρονης η οποία ήταν θύμα κυκλώματος μαστροπείας.

## Συγγραφικό έργο
### Βιβλία
* Michailidou D.M. 'Financial Crises in Emerging Markets: The destabilising effects of sudden surges of capital inflows and the inexorable evolution of financialisation', Palgrave Macmillan, published in November 2015. Forward by G. Harcourt.

### Επιστημονικά Περιοδικά
* Kennedy J. and D.M. Michailidou, 2017, 'Divergent Policy Responses to Increasing Vaccine Skepticism in Southern Europe', The Lancet Infectious Diseases.
* Kennedy J. and D.M. Michailidou, 2017, 'Civil war, contested sovereignty and the limits of global health partnerships: A case study of the Syrian polio outbreak in 2013', Health Policy and Planning, Oxford University Press.
* Bowden S., Michailidou D.M. and Pereira A., 2008, 'Chasing Mosquitoes: An exploration of the relationship between economic growth, poverty and the elimination of malaria in Southern Europe in the 20th Century' published in the Journal of International Development (Vol. 20, issue 8).

### Διεθνής Τύπος
* Domna Michailidou and Jonathan Kennedy (2017). 'When Populism can Kill,' Project Syndicate.
* Jonathan Kennedy and Domna Michailidou (2016). 'Rethinking Humanitarian Aid in Civil Wars,' Project Syndicate.
* Jonathan Kennedy and Domna Michailidou (2016): 'The politics of polio eradication,' Project Syndicate. 

## Παραπομπές


## Εξωτερικοί σύνδεσμοι
* 
* Προφίλ της Δόμνας Μιχαηλίδου στη Βουλή των Ελλήνων

Κατηγορία:Βουλευτές Α΄ Πειραιά
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Έλληνες οικονομολόγοι
Κατηγορία:Έλληνες υπουργοί Εργασίας και Κοινωνικής Ασφάλισης
Κατηγορία:Έλληνες υφυπουργοί Εργασίας και Κοινωνικών Υποθέσεων
Κατηγορία:Έλληνες υφυπουργοί Παιδείας, Θρησκευμάτων και Αθλητισμού